DANI ZAHVALNOSTI ZA KRUH I PLODOVE ZEMLJE U PODRUČNOJ ŠKOLI PUŠĆINE
Znati sa zahvalnošću primiti i htjeti s ljubavlju dati – to je najljepše!
Svjetski dan hrane obilježava se 16. listopada, a Svjetski dan jabuka 20. listopada. Stoga se upravo u listopadu u mnogim hrvatskim gradovima, školama i vrtićima obilježavaju Dani zahvalnosti za kruh i plodove zemlje, kojima se izražava zahvalnost za darove prirode koji su temelj našega blagostanja.	
[bookmark: _GoBack]Tim su povodom u četvrtak, 15. listopada, učenici i učiteljice Područne škole Pušćine priredbom i druženjem obilježili Dane zahvalnosti za kruh i plodove zemlje. Podsjetili su jedni druge na važnost otvorena srca i zahvalnosti za sve male i velike darove u životu – ne samo za hranu nego i za zajedništvo, obitelj, prijateljstvo, znanje, dobre savjete, prirodne ljepote i toplinu doma.
Članovi Vjeronaučne skupine istaknuli su da su sve to Božji darovi te su prije užine predvodili molitvu zahvale za jelo.
Nakon nastave održana je priredba bogata raznovrsnim sadržajima. Program je započeo pjesmom „Nesla dekla v melin” u izvedbi učenika 2. P razreda. Učenici 3. P razreda igrokazom su prikazali raspravu između „staromodne” kuhače i „moderne” brze hrane, dok su učenici 4. P razreda scenskom igrom upozorili na to da se kruhom ne igra nogomet.
Članovi Vjeronaučne skupine recitacijom su dočarali prekrasan miris tek pečenoga, toploga kruha, a skečem su pokazali da svatko ima neki dar – netko za ples, netko za nogomet, a netko za pomaganje drugima ili njegovanje prijateljstva. Uslijedila je pjesma s pokretima „Tko stvori”, a program je završio zahvalom za sve Božje darove.
Nakon priredbe učenici su se počastili ukusnim kolačima koje su toga dana donijeli u školu, a koje su pripremile marljive i spretne ruke njihovih mama i baka.
Obilježavanjem Dana zahvalnosti za kruh i plodove zemlje učenici i učiteljice Područne škole Pušćine poručili su da je važno biti svjestan obilja u kojemu živimo i znati ga cijeniti. Istaknuli su i važnost prepoznavanja vlastitih darova te njihova korištenja za dobrobit drugih i jačanje zajedništva. No, najljepše je kada znamo sa zahvalnošću primiti dar i kada smo spremni s ljubavlju dati nešto od sebe.

